魏文侯時，西門豹為鄴令。豹往到鄴，會長老，問之民所疾苦。長老曰：“苦為河伯娶婦，以故漸貧。”豹問其故，對曰：“鄴三老、廷掾常歲賦斂百姓，收取其錢得數百萬，用其二三十萬為河伯娶婦，與祝巫共分其餘錢持歸。當其時，巫行視小家女好者，雲‘是當為河伯婦。’即娉取。洗沐之，為治新繒綺縠衣，閒居齋戒；為治齋宮河上，張緹絳帷，女居其中，為具牛酒飯食，行十餘日。共粉飾之，如嫁女床席，令女居其上，浮之河中。始浮，行數十裏乃沒。其人家有好女者，恐大巫祝為河伯取之，以故多持女遠逃亡。以故城中益空無人，又困貧，所從來久遠矣。民人俗語曰：‘即不為河伯娶婦，水來漂沒，溺其人民’雲。”西門豹曰：“至為河伯娶婦時，願三老、巫祝、父老送女河上，幸來告語之，吾亦往送女。”皆曰：“諾。”  
   至其時，西門豹往會之河上。三老、官屬、豪長者、裏父老皆會，以人民往觀之者三二千人。其巫，老女子也，已年七十。從弟子女十人所，皆衣繒單衣，立大巫後。西門豹曰：“呼河伯婦來，視其好醜。”即將女出帷中，來至前。豹視之，顧謂三老，巫祝、父老曰：“是女子不好，煩大巫嫗為入報河伯，得更求好女，後日送之。”即使吏卒共抱大巫嫗投之河中。有頃，曰：“巫嫗何久也？弟子趣之？”複以弟子一人投河中。
   有頃，曰：“弟子何久也？複使一人趣之！”複投一弟子河中。凡投三弟子。西門豹曰：“巫嫗、弟子，是女子也，不能白事。煩三老為入白之。”複投三老河中。西門豹簪筆磬折，向河立待良久。長老、吏傍觀者皆驚恐。西門豹曰：“巫嫗、三老不來還，奈之何？”欲複使廷掾與豪長者一人入趣之。皆叩頭，叩頭且破，額血流地，色如死灰。西門豹曰：“諾，且留待之須臾。”須臾，豹曰：“廷掾起矣，狀河伯留客之久，若皆罷去歸矣。”鄴吏民大驚恐，從是以後，不敢複言為河伯娶婦。  
   西門豹即發民鑿十二渠，引河水灌民田，田皆溉。當其時，民治渠少煩苦，不欲也。豹曰：“民可以樂成，不可與慮始。今父老子弟雖患苦我，然百歲後期令父老子孫思我言。”至今皆得水利，民人以給足富。十二渠經絕馳道，到漢之立，而長吏以為十二渠橋絕馳道相比近不可欲合渠水且至馳道合三渠為一橋鄴民人父老不肯聽長吏以為西門君所為也賢君之法式不可更也。長吏終聽置之。故西門豹為鄴令，名聞天下，澤流後世，無絕已時，幾可謂非賢大夫哉！